VIDEO Un bucureștean crește 34 de porci în cartierul Obor. Vecinii sunt terorizați de șobolani, miros și mizerie, autoritățile nu fac nimic. Inspectorii veterinari: ”Există condiţii corespunzătoare de igienă”

Terorizaţi de porci şi şobolani. Este calvarul pe care îl îndură zilnic mai mulţi locuitori din Sectorul 2 al Capitalei din cauza unui vecin care creşte 34 de porci într-un perimetru de câteva zeci de metri pătraţi. Autorităţile dau vina pe vidul legislativ și spun că nici o lege nu îl împiedică pe bucureștean să crească porcii în mijlocul orașului. Mai mult: inspectorii veterinari susțin că animalele sunt crescute ”în condiţii corespunzătoare de igienă”, deși șobolanii colcăie în zonă, unde se află și o grădiniță.

Un răspuns trimis de Direcţia Sanitar Veterinară (DSV) locuitorilor din zonă în urma reclamației acestora arată că „persoana reclamată deţine un număr de 24 de porcine adulte, clinic sănătoase, identificate şi înregistrate în Baza Naţională de date şi 10 porcine tineret 0-1 lună ce urmează a fi identificate şi înregistrate, animale care se aflau în condiţii corespunzătoare de igienă”. Doar că imaginile filmate de vecini arată condițiile de igienă precară în care sunt crescute animalele.

„Efectiv am poze şi am filmat cum şobolanii merg pe casă, pe acoperişul cocinii şi au fost şi în curtea noastră, şi sunt în curtea noastră. Am găsit şobolani morţi în curte. Am şobolani în canalizare. Unde mai punem că este o zonă protejată. Oare de ce este protejată? Este protejată pentru cei care vor să crească porci sau pentru ce anume? Nu înţelegem!”, a declarat pentru G4Media.ro Constantin S., unul dintre vecinii crescătorului de porci.

Este calvarul descris aproape la indigo de către mai mulţi bucureşteni care locuiesc pe strada Nifon Bălăşescu din Sectorul 2 al Capitalei. O zonă rezidenţială. Oamenii spun că sunt terorizaţi de un vecin care creşte în curte 34 de porci în condiţii greu de imaginat. Mai exact sunt terorizaţi de mirosurile greu de suportat, de mizerie şi de şobolanii care în ultima perioadă s-au înmulţit atât de mult încât au ajuns să meargă pe acoperişuri şi chiar să le intre în case.

„E groaznic. În primul rând nu putem să beneficiem de curtea pe care o avem, nu putem să aerisim casa, nici noi, dar nici vecinii noştri. Şobolanii colcăie peste tot. În curtea lui în mod special, dar am văzut şi la noi în curte. La 12 metri de acest crescător de porci există o grădiniţă privată. Avem şi o filmare în timp ce şobolanii umblă prin curtea crescătorului în timp ce copiii se joacă în curtea alăturată. Nu ţinem uşile şi ferestrele deschise. Ne este frică de şobolani. Avem copii”, a declarat Roxana R., o femeie care locuieşte gard în gard cu crescătorul de porci.

Roxana spune că se află într-o situaţie fără ieşire. Îi este aproape imposibil să locuiască în casa cumpărată în 2015 și pe care nu ar putea să o vândă din cauza problemelor cauzate de vecin.

„Am renovat-o, am reconsolidat-o, au fost necesari alţi bani, este o investiţie foarte mare acum şi pe care noi nu putem să o fructificăm. Culmea este că am cumpărat casa chiar de la şeful DSV, domnul Zvorişteanu, care atunci când am cumpărat casa ne-a promis că va rezolva problema porcilor. Prima dată ne-a ascuns că gard în gard cu noi, vecinul creşte porci. Ne-a spus doar că mirosul insuportabil pe care îl simţim vine de la căţeii din curte şi nicidecum de la porci. Efectiv nu se poate locui în propriile locuinţe. Nu ne rămâne decât să plecăm. Să renunţ şi să dau pe apa sâmbetei munca de o viaţă. Nu înţelegem ce trebuie să mai facem şi cui trebuie să ne mai adresăm. Toate instituţiile statului cărora noi ne-am adresat nu ne-au ajutat deloc”, a declarat pentru G4Media.ro Roxana R.

Vecinii crescătorului de porci spun că au bătut la uşile tutoror instituţiilor pentru a găsi o rezolvare problemei, însă fără niciun rezultat. Poliţia Locală l-a amendat pe crescător doar pentru mirosurile pestilenţiale, în timp ce Autoritatea Sanitar Veterinară a venit, a numărat porcii şi, în ciuda realităţii evidente a constat că aceştia „sunt clinic sănătoşi” şi crescuţi în „condiţii corespunzătoare de igienă”. Constatarea a fost consultată de G4Media.ro.

„Noi, ca Poliţie Locală, având în vedere că avem atribuţii şi pe linie de mediu şi putem să luăm ceva măsuri în acest sens, am sancţionat proprietarul porcilor de 10 ori până acum cu câte 500 lei. Nu am reuşit decât o singură dată să intrăm în curtea lui, pentru că nu ne permite accesul. A fost sancţionat nu pentru creşterea porcilor, pentru că această problemă nu este stipulată în niciun act normativ din România, ci l-am sancţionat din cauza mirosului pestilenţial din zonă. Doar două amenzi a plătit. Vreau să vă spun că am sesiszat şi Direcţia de Sănătate Publică şi Direcţia Sanitar Veterinară. Am fost şi în urmă cu o lună şi ceva la Poliţia Locală a Capitalei unde ne-am întâlnit cu toţii. Acolo ne-am trezit în situaţia în care Autoritatea Sanitar Veterinară a spus că nu poate pedepsi pe cineva pentru creşterea animalelor în Bucureşti, pentru că nu există niciun fel de act normativ. Îl sancţionăm doar pentru mirosurile pestilenţiale şi cam atât”, a declarat pentru G4Media.ro, Aurel Dobrilă, şeful Poliţiei Locale Sector 2.

Crescătorul celor 34 de porci a refuzat să răspundă la întrebările G4Media.ro.